ARRIZABALAGA OLAIZOLA (EAJ, 2014-10-23):
Kaixo berriz ere.
Gauza asko esan dituzue. Ubera andreak esan dituen hainbat konturi erantzun nahiko nieke baldin eta nire ideiak ordenatzen baldin baditut.
Besteak beste, Ubera andreak behin eta berriz erabili du sarraski hitza Israelek Gazako jendearen kontra egindakoa deskribatzeko, eta nik esan nahiko nioke Ubera andereari gure erdibidekoaren aurreneko puntuan –erdaraz bakarrik daukat testua– azkeneko esaldiak hau dioela: "objeto de una masacre por la desproporcionada actuación militar por parte del Estado de Israel". Eta uste dut, euskarakoa ekarri badute edo ekartzen digutenean, masacre hori sarraski itzulia agertuko dela. Gure erdibidekoak ere jasotzen du hori.
Egia da Unzalu jaunak komentatu duela bien artean egin duzuen erdibidekoak enfasia ezartzen duela Israelen kontrako kritikan. Eta bai, hala da, baina hainbesterainoko enfasia jartzen du kritika horretan, beste inolako ñabarduratarako edo beste inolako aipamenetarako lekurik ez du uzten zuen testuak.
Señor Unzalu, es que en este país, cuando hablamos de víctimas, yo creo que hablamos del reconocimiento de todas las víctimas. Y lo que hablamos en este país también puede ser de aplicación para los otros. Y todo eso sin negar que evidentemente estamos hablando de una masacre por el uso de una fuerza desproporcionada, de una actuación militar que tiene ese cariz.
Ubera andreak aipatu du ere inportantea iruditu zitzaiola hasiera batean –eta gaur ere uste dut bere aurreneko interbentzioan hala azpimarratu duela– Osakidetzaren inplikazioa. Berez, ez da, beharbada, Osakidetza; Osasun Saila izan beharko litzateke. Orain arte Osasun Sailak eramaten ditu, eta ez Osakidetzak, erakunde bezala kontu hauek.
Baina niri nahiko kontraesankorra ere iruditzen zait Ubera andreari hemen entzun genion diskurtsoa –beste batzuetan ere bai, baina azkena joan den ostiralean bertan–, non gutxi gorabehera esaten zuen gure Osakidetza zisko eginda dagoela eta ez daukala baliabide nahikorik ezta gure herritarren beharrei erantzuteko ere, eta, aldi berean, egun batzuk beranduago entzutea nahiko baliabide pertsonal eta material badituela Osakidetzak Gazara joateko. Nik pentsatzen dut joan den ostiralean egin zenuen diskurtsoa ez dela erreala, egia esan, baina hura eta gaurkoa bai elkarren artean kontraesankorrak.
Garapenerako Lankidetzaren Euskal Agentzia da Jaurlaritzak –denon artean, pentsatzen dut– aspaldi batean sortutako erakundea lankidetzarako. Esan nahiko nuke, Osasun Sailak bere aldetik egiten dituen programez aparte, Garapenerako Lankidetzaren Euskal Agentziak azkenengo 15 urtean 10,5 milioi euro bidali dituela Palestinara programa ezberdinetan lagunduz eta programa ezberdinak finantzatuz. Azkeneko bost urtean 7 milioi euro bideratu dira horretarako, eta, oker ez banago, orain oso egun gutxi bi diru-laguntza berriri edo bi programa berriri bidea eman zaie Palestinan eragiteko.
Pentsatzen nuen, baita ere, EH Bilduko ordezkariak lehenago edo beranduago Basque Country estrategiarena aipatuko zuela. Nik ez dakit oso argi daukazuen zer den Basque Country estrategia: Jaurlaritzaren nazioartekotze-politikaren jarduna zehaztu nahi duen plan bat. Eta, horretarako, bi mailatako estatuak lerrokatzen ditu, intereseko ikusten direnak ikuspegi ezberdinetatik. Eta egia da horien artean, "preferentes para la internacionalización" bezala, bigarren "rango"ko mailan agertzen dela Israel. Baina joango bagina agertzen diren beste hainbat nazio edo estaturen jarduna aztertzera sakonean, eta neurtuko bagenitu kontuan hartzen direnak giza eskubideen errespetuarengatik, akaso zalantza galantak sortuko lirateke –nik zer dakit, aipatzearren– Turkiaren inguruan, edo Errusia bera, edo "países del Golfo" bezala ezagutzen direnak (atzo bertan entzun genuen Qatar eta hauek zer egiten ari diren Estatu Islamiarrarekin), edo Txina zer esanik ez; eta, nahi baldin baduzue, Estatu Batuak berak, heriotza-zigorra indarrean daukatelako eta aplikatzen dutelako, eta abar.
Kontua da Jaurlaritzak ez duela onesten Israelek egin duena, inondik inora. Aitortzen dugu Israelek beste gutxik bezala landu izan dituela hainbat kontu (I+D+i alorrean edo nekazaritza-kontuetan) eta zerbait ikasi dezakegula arlo konkretu horietan, izatekotan ere. Eta ez joan haratago interpretazioak egiterakoan.
Nik uste dut gauza asko esan direla, baina orokorrean esango nuke orekatuagoa dela guk sinatu dugun erdibidekoa zuek sinatu duzuena baino.
Eskerrik asko.